หุ้นสหรัฐปิดบวก
น้ำมันดีดขึ้นหลังดิ่งแรง2วันติด-หุ้นสหรัฐฯปิดบวก ผลประกอบการที่น่าพอใจของบริษัทใหญ่อย่าง เจพี มอร์แกน
14 เม.ย. 2554

น้ำมันดีดขึ้นหลังดิ่งแรง2วันติด-หุ้นสหรัฐฯปิดบวก ผลประกอบการที่น่าพอใจของบริษัทใหญ่อย่าง เจพี มอร์แกน 
น้ำมันดิบตลาดไนเม็กซ์ วานนี้(13 เม.ย.) ขยับขึ้นท่ามกลางการซื้อขายที่ผ้นผวน หลังก่อนหน้านี้ดิ่งลงแรง 2 วันติด เหตุนักลงทุนทบทวนแนวโน้มอุปสงค์และผลกระทบของปัญหาน้ำมันแพงต่อการฟื้นตัวทางเศรษฐกิจ ขณะที่วอลล์สตรีท ปิดบวกเล็กน้อย หลัง โอบามา เผยแผนลดขาดดุลงบประมาณ4ล้านล้านดอลลาร์
สัญญาล่วงหน้าน้ำมันไลต์สวีตครูตของสหรัฐฯ งวดส่งมอบเดือนพฤษภาคม เพิ่มขึ้น 86 เซนต์ ปิดที่ 107.11 ดอลลาร์ต่อบาร์เรล ส่วนเบรนท์ทะเลเหนือลอนดอนงวดส่งมอบเดือนเดียวกัน เพิ่มขึ้น 1.96 ดอลลาร์ ปิดที่ 122.88 ดอลลาร์ต่อบาร์เรล
ราคาน้ำมันตลาดนิวยอร์กในช่วง 2 วันก่อนหน้านี้ปรับลดกว่า 6.54 ดอลลาร์ จากความกังวลว่าราคาที่สูงลิ่วจะกระทบการฟื้นตัวของเศรษฐกิจ อย่างไรก็ตามหลังปิดลงแรงราวร้อยละ 6 ตลาดน้ำมันวานนี้(13 เม.ย.) ดีดตัวขึ้นอีกครั้งจากแรงเข้าซื้อของนักลงทุน
การปิดบวกในวันพุธ(13 เม.ย.) มีขึ้นแม้ว่าพบสัญญาณแห่งอุปสงค์ที่อ่อนแอในสหรัฐฯ ชาติผู้บริโภครายใหญ่ที่สุดในโลก หลังกระทรวงพลังงานอเมริการะบุในรายงานประจำสัปดาห์ว่า เมื่อสัปดาห์ที่แล้วคลังน้ำมันดิบสำรองของประเทศเพิ่มขึ้นถึง 1.1 ล้านบาร์เรล
ด้านตลาดหุ้นสหรัฐฯวานนี้(13 เม.ย. )ปิดการซื้อขายนักลงทุนพอใจที่ยักษ์ใหญ่ในกลุ่มสถาบันการเงินอย่างเจพี มอร์แกน ประกาศผลประกอบการไตรมาสแรกเป็นไปตามเป้า และให้เงินปันผลผู้ถือหุ้นสูงกว่า 1 ปีก่อนหน้าถึง 5 เท่า ทำให้มีแรงซื้อหนาแน่นในหุ้นกลุ่มสถาบันการเงิน ส่งดัชนีปรับเพิ่มแม้จะไม่มากนัก โดย ดัชนีหุ้นดาวโจนส์ปิดที่ระดับ 12,270.99 จุด เพิ่มขึ้น 7.41 จุด